Brun sandspringer

Brun sandspringer (latin: Cicindela hybrida) er en 12-16 millimeter lang, slank bille i underfamilien sandspringere blandt løbebillerne. Den er vidt udbredt i Danmark på tør og sandet jordbund. Det er et rovdyr, der lever af andre insekter. Larven lever i et 20-40 centimeter dybt rør i sandet, hvor den venter på byttet.

Udseende 
Imago af brun sandspringer har en mørk bronzebrun overside, nogle gange med et grønligt skær. Den er spættet med tre par hvidlige eller gule pletter på vingedækket. Ved det øverste af hvert hjørne er der en gul skulderplet. Vingedækket har en kornet struktur. Ved skulderen har arten en halvmåneformet gul plet, som lettest ses fra siden. Benene er bronzefarvede med grøn eller rød metalglans, totalt dækket af hvide hår. Dens kindbakker har et hak cirka ved midten. Brun sandspringers totale længde er 12-16 mm. Arten kan forveksles med arten Cicindela maritima (klitsandspringer), men C. maritima har i modsætning til C. hybrida et lodret fald på den gule plet på forvingen samt en behåret pande. Det har C. hybrida ikke. Generelt er der i Danmark størst sandsynlighed for at finde C. hybrida, da denne art er langt mere almindelig og udbredt end C. maritima.

Levested 
Arten lever på tørre overdrev eller heder, og er på varme dage meget aktiv. Heder og overdrev er naturtyper, som generelt er under pres i Danmark, både pga. opdyrkning og tilførsel af luftbåren kvælstof. På trods af det ser brun sandspringer stadig ud til at være udbredt i det meste af Danmark, specielt i Jylland, hvor forholdene tillader det.

Udbredelse 
Brun sandspringer er sammen med grøn sandspringer (Cicindela campestris) den mest udbredte sandspringer i Danmark. Den er tidligere fundet overalt i Danmark, men ikke kendt fra Lolland, Falster og Møn efter 1960. Dog er der på hjemmesiden fugleognatur.dk en observation af arten fra Ulfshale på Møn. Denne observation er bare ikke kvalitetssikret af Entomologisk Forening endnu.

Flyvetid 
Cicindela hybrida træffes hyppist i tidsrummet fra marts – oktober.

Underarter 
Hos C. hybrida er der beskrevet følgende underarter.

 Cicindela hybrida sahlbergi, Fisher 1823
 Cicindela hybrida przewalskii, Roeschke 1891
 Cicindela hybrida rumelica, Apfelbeck 1904
 Cicindela hybrida lagunensis, Gautier 1872
 Cicindela hybrida iberica, Mandl 1935
 Cicindela hybrida lusitanica, Mandl 1935
 Cicindela hybrida tokatensis, Motschulsky 1859
 Cicindela hybrida transdanubialis, Csiki 1946
 Cicindela hybrida subriparia, Mandl 1935
 Cicindela hybrida pseudoriparia, Mandl 1935
 Cicindela hybrida riparioides, Korell 1965
 Cicindela hybrida transversalis, Dejean 1822
 Cicindela hybrida magyarica, Roeschke, 1891
 Cicindela hybrida albanica, Apfelbeck 1909
 Cicindela hybrida monticola, Menetries 1832
 Cicindela hybrida silvaticoides, W. Horn 1937
 (Cicindela hybrida kozhantschikovi, Lutsnik 1924 nu Cicindela kozhantschikovi)

Galleri

Referencer

Eksterne henvisninger 

 danske-dyr.dk Om brun sandspringer
 Danmarks fauna: Rye. G. Bertram, Biller 1. Løbebiller Forlagt af G.E.C. GAD. København 1908.
 Danmarks fauna: Hansen V, Biller XI. Sandspringere og Løbebiller. Larverne ved SV. G. Larsson, Forlaget G. E. C GAD. København 1941

Løbebiller